Anna Karenina

Anna Karenina (rússneska: Анна Каренина) er skáldsaga eftir rússneska rithöfundinn Lev Tolstoj sem var gefin út sem bók árið 1878. Tolstoj kallaði bókina fyrstu sönnu skáldsögu sína. Bókin var upphaflega birt í hlutum frá 1875 til 1877 og voru allir nema sá síðasti birtir í tímaritinu Rússkíj Vestník.Todd, William M. III (2003). "Anna on the Installment Plan: Teaching Anna Karenina through the History of Its Serial Publication," Approaches to Teaching Tolstoy's "Anna Karenina", ed. Liza Knapp and Amy Mandeleker, New York: Modern Language Assoc. of America, bls. 55. Þegar Tolstoj lauk síðustu hlutunum var hann farinn að hata söguna og honum var þvert um geð að ljúka við hana.

Skáldsagan fjallar um svikráð, trú, fjölskyldu, hjónabönd, samfélag rússneska keisaradæmisins, ástarþrá og muninn á landsbyggðar- og borgarlífi. Sagan snýst um framhjáhald titilpersónunnar Önnu Karenínu með riddaraliðsforingjanum Aleksej Kíríllovítsj Vronskíj greifa. Samband þeirra veldur hneyksli í Sankti Pétursborg og neyðir ungu elskendurna til að flýja til Ítalíu í leit að hamingju en eftir að þau snúa heim til Rússlands umturnast líf þeirra enn frekar. 

Járnbrautir eru sagnaminni sem birtist ítrekað í skáldsögunni. Ýmis mikilvæg atriði gerast um borð í farþegalestum eða á lestarstöðvum í Sankti Pétursborg eða annars staðar í Rússlandi. Frjálslyndisumbætur Alexanders 2. Rússakeisara og skyndilegar samfélagsbreytingar sem fylgdu þeim gerast í bakgrunni sögunnar. Skáldsagan hefur meðal annars verið gerð að leikriti, óperu, kvikmyndum, sjónvarpsþáttum, ballett, listhlaupi og útvarpsleikriti.

Tilvísanir

Flokkur:Bókaárið 1877
Flokkur:Bókaárið 1878
Flokkur:Rússneskar skáldsögur